Школхэм еджэн щIадзэж
КъБР-м ЦIыхухэр егъэджэнымкIэ, щIэныгъэмрэ щIалэгъуалэм я IуэхухэмкIэ и министерствэм дыгъэгъазэм и 11-м щекIуэкIа пресс-конференцым коронавирус узыфэр курыт школхэм зэралъэIэсам, абыхэм я лэжьыгъэм хилъхьа зэхъуэкIыныгъэхэм щытепсэлъыхьащ.
Министрым и къалэнхэр пIалъэкIэ зыгъэзащIэ Езауэ Анзор абы щыжиIащ щытыкIэр гугъуми, зэремыкIакIуэр къэлъытауэ, дыгъэгъазэм и 14-м щыщIэдзауэ курыт еджапIэхэм лэжьэн зэрыщIадзэжыр. ЗыгуэркIэ, класс хэхахэм, егъэджакIуэхэм сымаджэ къахэкIмэ, Оперативнэ штабым и унафэкIэ, апхуэдэ классхэр унэм щеджэу ящIынущ.
«Роспотребнадзор»-м и Управленэу КБР-м щыIэм и унафэщI Пагуэ Жыраслъэн къыхигъэщащ класс хэхахэр унэм щеджэу щащIам, курыт еджапIэу 18-м цIыху тIурытI-щырыщ сымаджэ щыхъуауэ зэрыщытар, зы школым зэуэ цIыху 18 щызэрыцIэлэжат. Мы зэманкIэ, егъэджэныгъэ щрагъэкIуэкI IуэхущIапIэхэм цIыхуитI е нэхъыбэ сымаджэ щыхъуауэ щыIэр IуэхущIапIиплI къудейщ.
ЗэIущIэм къыщыхагъэщащ КъБР-м и Правительствэм министерствэм хухиха сом мелуан 22-мкIэ егъэджэныгъэ IуэхущIапIэхэр хьэуар зэрагъэкъабзэ Iэмэпсымэрэ термометрхэмкIэ къызэрызэрагъэпэщар.
Щомахуэ Залинэ.
